### NN 158/2025 (31.12.2025.), Uredba o visini naknade za korištenje voda

VLADA REPUBLIKE HRVATSKE

2390

Na temelju članka 27. stavka 1. Zakona o financiranju vodnoga gospodarstva (»Narodne novine«, br. 153/09., 90/11., 56/13., 154/14., 119/15., 120/16., 127/17., 66/19. i 36/24.), Vlada Republike Hrvatske je na sjednici održanoj 30. prosinca 2025. donijela

UREDBU

O VISINI NAKNADE ZA KORIŠTENJE VODA

Članak 1.

Ovom se Uredbom određuje visina naknade za korištenje voda i korekcijski koeficijent radi poticanja određenih djelatnosti.

Članak 2.

Visina naknade za korištenje voda koje prelazi granice općeg korištenja voda i slobodnog korištenja voda, a čija je osnovica obračuna određena na temelju članka 24. stavka 1. točke 1. Zakona o financiranju vodnoga gospodarstva, osim oblika korištenja voda iz članaka 5. do 10. ove Uredbe, iznosi:

1. za površinske vode

– 0,11 eura za kubni metar (1 m³) zahvaćene vode kategorije »vrlo dobro stanje«, kada vodu zahvaćaju drugi korisnici voda osim javnih isporučitelja vodnih usluga

– 0,10 eura za kubni metar (1 m³) zahvaćene vode kategorije »dobro stanje«, kada vodu zahvaćaju drugi korisnici voda osim javnih isporučitelja vodnih usluga

– 0,07 eura za kubni metar (1 m³) zahvaćene vode kategorije »umjereno stanje«, kada vodu zahvaćaju drugi korisnici voda osim javnih isporučitelja vodnih usluga

– 0,04 eura za kubni metar (1 m³) zahvaćene vode kategorije »loše i vrlo loše stanje«, kada vodu zahvaćaju drugi korisnici voda osim javnih isporučitelja vodnih usluga

2. za podzemne vode

– 0,11 eura za kubni metar (1 m³) zahvaćene vode kategorije »dobro stanje«, kada vodu zahvaćaju drugi korisnici voda osim javnih isporučitelja vodnih usluga

– 0,04 eura za kubni metar (1 m³) zahvaćene vode kategorije »loše stanje«, kada vodu zahvaćaju drugi korisnici voda osim javnih isporučitelja vodnih usluga

– 0,21 euro za kubni metar (1 m³) zahvaćene mineralne, termalne i termomineralne vode, kada vodu zahvaćaju drugi korisnici voda osim javnih isporučitelja vodnih usluga.

Članak 3.

(1) Naknada za korištenje voda koju zahvaćaju javni isporučitelji vodnih usluga za potrebe javne vodoopskrbe, neovisno zahvaća li se iz tijela površinske ili podzemne vode i neovisno o njenoj kategoriji, ima dvije sastavnice opisane u stavcima 2. i 3. ovoga članka.

(2) Visina prve sastavnice naknade za korištenje voda je 0,30 eura za kubni metar (1 m³) i primjenjuje se na osnovicu koju čini količina vode isporučene korisnicima vodnih usluga na uslužnom području.

(3) Visina druge sastavnice naknade za korištenje voda je 0,23 eura za kubni metar (1 m³) i primjenjuje se na osnovicu koju čine količine neprihvatljivih gubitaka vode.

(4) Neprihvatljiv gubitak vode je količina vode koja se dobije umanjivanjem stvarnih gubitaka vode za količinu prihvatljivih gubitaka vode koji iznose 25 % od dobavljene vode.

Članak 4.

(1) Naknadu za korištenje voda iz članka 3. stavka 3. ove Uredbe obračunavaju i naplaćuju Hrvatske vode, javnim isporučiteljima vodnih usluga i ista se ne smije naplaćivati korisnicima vodnih usluga.

(2) Javni isporučitelji vodnih usluga koji imaju gubitke vode iznad prihvatljivih 25 % dužni su u idućih pet godina, počevši od 2026. godine, što se smatra razdobljem podrške, prosječno godišnje, smanjiti gubitke vode za minimalno 1/5 neprihvatljivih gubitaka vode iz 2025. godine.

(3) Naknada za korištenje voda iz članka 3. stavka 3. ove Uredbe obračunava se i naplaćuje u tekućoj godini, počevši od 2027. godine, za prethodnu godinu, počevši od 2026. godine.

(4) Naknada za korištenje voda iz članka 3. stavka 3. ove Uredbe ne obračunava se, niti naplaćuje javnim isporučiteljima vodnih usluga koji u tekućoj godini smanje neprihvatljive gubitke vode u skladu sa stavkom 2. ovoga članka ili kada su gubici vode ispod prihvatljivih 25 %.

Članak 5.

(1) Visina naknade za korištenje voda, koja se plaća za korištenje vodnih snaga za proizvodnju električne energije instalirane snage iznad 5 MW, iznosi 7,5 % od cijene jednog kilovatsata (1 kWh) ostvarene prosječne cijene električne energije proizvedene na pragu svih hidroelektrana pojedinog obveznika.

(2) Visina naknade za korištenje voda, koja se plaća za korištenje vodnih snaga za proizvodnju električne energije instalirane snage do 5 MW, iznosi 5 % od cijene jednog kilovatsata (1 kWh) ostvarene prosječne cijene električne energije proizvedene na pragu svih hidroelektrana pojedinog obveznika.

Članak 6.

Visina naknade za korištenje voda, koja se plaća za korištenje vodne snage za pogon postrojenja, osim postrojenja za proizvodnju električne energije, iznosi 0,27 eura godišnje za jedan kilovat (kW) ukupne instalirane snage postrojenja.

Članak 7.

Visina naknade za korištenje voda za potrebe grijanja i hlađenja stambenih građevina i poslovnih prostora, osim za termalne i termomineralne vode, iznosi 0,01 euro za kubni metar (1 m³) zahvaćene vode.

Članak 8.

Visina naknade za korištenje voda za splavarenje, uključujući i rafting, vožnju kanuima i drugim sličnim plovilima, ako se te djelatnosti obavljaju kao gospodarske, osim u slučaju iz članka 170. stavka 2. Zakona o vodama (»Narodne novine«, br. 66/19., 84/21. i 47/23.), iznosi 6,64 eura godišnje po svakom putničkom mjestu u plovilu, utvrđenom u vodopravnoj dozvoli, neovisno o popunjenosti.

Članak 9.

Visina naknade za korištenje voda za postavljanje plutajućih ili plovećih objekata na vodama, radi obavljanja ugostiteljske ili druge gospodarske djelatnosti, osim u slučaju iz članka 170. stavka 2. Zakona o vodama, iznosi 13,27 eura godišnje po četvornom metru (m2) zaposjednute vodene površine.

Članak 10.

(1) Visina naknade za korištenje voda za navodnjavanje, pri kojem se mjeri količina zahvaćene vode, iznosi kako je uređeno člankom 2. ove Uredbe.

(2) Ako se količina vode za navodnjavanje iz bilo kojih razloga ne mjeri, naknada za korištenje voda iznosi 66,36 eura godišnje po hektaru (ha) navodnjavanih površina.

Članak 11.

(1) Korekcijski koeficijent (k1) ukupnog iznosa naknade za korištenje voda za zahvaćanje površinskih i podzemnih voda za navodnjavanje, što uključuje i zaštitu od mraza i/ili ožegotina, iznosi 0,1 u svrhu poljoprivredne proizvodnje.

(2) Korekcijski koeficijent k1 ne primjenjuje se na korištenje voda iz članka 10. stavka 2. ove Uredbe.

PRIJELAZNE I ZAVRŠNE ODREDBE

Članak 12.

Naknada za korištenje voda iz članka 3. stavka 2. ove Uredbe obračunava se i naplaćuje, sukladno članku 19. Zakona o izmjenama i dopunama Zakona o financiranju vodnoga gospodarstva (»Narodne novine«, broj 127/17.), do isteka razdoblja podrške.

Članak 13.

Danom stupanja na snagu ove Uredbe prestaje važiti Uredba o visini naknade za korištenje voda (»Narodne novine«, br. 82/10., 83/12., 10/14., 32/20., 140/22., 158/23., 33/24. i 153/24.).

Članak 14.

Ova Uredba objavit će se u »Narodnim novinama«, a stupa na snagu 1. siječnja 2026.

Klasa: 022-03/25-03/104

Urbroj: 50301-05/14-25-8

Zagreb, 30. prosinca 2025.

Predsjednik
 mr. sc. Andrej Plenković, v. r.